b'\n_START_ARTICLE_\nBachreinas (regionas)\n_START_SECTION_\nGeografija\n_START_PARAGRAPH_\nBachreino regionas prisiglaud\xc4\x99s prie Persijos \xc4\xaflankos. Dauguma jo miest\xc5\xb3 buvo uostai pusiasalio pakrant\xc4\x97je bei salose._NEWLINE_Svarbiausi subregionai, sudar\xc4\x99 istorin\xc4\xaf Bachrein\xc4\x85 buvo Kuveitas, Hasa, Katifas, Kataras ir Avalis (dab. Bahreinas)\n_START_SECTION_\nSenov\xc4\x97s civilizacijos\n_START_PARAGRAPH_\nBachreino regionas nuo III t\xc5\xabkst. pr. m. e. buvo svarbus Mesopotamijos prekyboje su kitais kra\xc5\xa1tais, ypa\xc4\x8d su Indo sl\xc4\x97nio civilizacija. \xc5\xa0umer\xc5\xb3 \xc5\xa1altiniuose minimi paslaptingi kra\xc5\xa1tai Dilmunas (dab. Bahreinas), Maganas (dab. Jungtiniai Arab\xc5\xb3 Emyratai) buvo ne tik svarb\xc5\xabs ta\xc5\xa1kai tranzitin\xc4\x97je j\xc5\xabr\xc5\xb3 prekyboje, bet ir gamino puikius dirbinius, stat\xc4\x97 puikius pastatus.\n_START_SECTION_\nIslamo suklest\xc4\x97jimas\n_START_PARAGRAPH_\nI m\xc5\xabs\xc5\xb3 eros t\xc5\xabkst. I pus\xc4\x97je \xc4\x8dia klest\xc4\x97jo nestorizmas, o VII a. introdukuotas islamas ir regionas prijungtas prie Kalifato. Bachreinas buvo vienu i\xc5\xa1 pirm\xc5\xb3j\xc5\xb3 region\xc5\xb3, kuriuose paplito islamas, nors jis buvo ir nutol\xc4\x99s nuo islamo centro Medinoje.\n_START_SECTION_\nV\xc4\x97lesn\xc4\x97s dinastijos\n_START_PARAGRAPH_\n1058 m. karmat\xc5\xb3 valdym\xc4\x85 Bachreino regione pakeit\xc4\x97 sunit\xc5\xb3 Ujunid\xc5\xb3 dinastija, kilusi i\xc5\xa1 arab\xc5\xb3 Abdul Kais genties. Ujunidai vald\xc4\x97 iki 1235 m., kuomet regionas laikinai buvo u\xc5\xbeimtas Atabego i\xc5\xa1 Farso._NEWLINE_Nuo 1253 region\xc4\x85 vald\xc4\x97 Usfuridai. Ta\xc4\x8diau j\xc5\xb3 valdymas pasi\xc5\xbeym\xc4\x97jo ypa\xc4\x8d dideliu nestabilumu regione, nes hegemonij\xc4\x85 \xc4\xafgijo persi\xc5\xa1ki miestai i\xc5\xa1 kito Persijos \xc4\xaflankos kranto. 1330 m. visame Persijos \xc4\xaflankos regione \xc4\xafsigal\xc4\x97jo Ormuzo miestas, tap\xc4\x99s didel\xc4\x97s karalyst\xc4\x97s sostine._NEWLINE_XV a. Bachreino regione \xc4\xafsigal\xc4\x97jo nauja, - D\xc5\xbeebrid\xc5\xb3 dinastija, kilusi i\xc5\xa1 Hasos. \xc5\xbdymiausias jos valdovas Ad\xc5\xbevadas vald\xc4\x97 XVI a. prad\xc5\xbeioje. Jam mirus, valstyb\xc4\x97 buvo padalinta tarp jo s\xc5\xabn\xc5\xb3. Kitas valdovas, Migrinas ibn Zamilas, pralaim\xc4\x97jo portugalams, kurie u\xc5\xbe\xc4\x97m\xc4\x97 region\xc4\x85._NEWLINE_1521 m. Hasa ir Katifas buvo u\xc5\xbeimti Muntafik\xc5\xb3 dinastijos, kilusios i\xc5\xa1 Basros. Muntafikai veik\xc4\x97 su Osman\xc5\xb3 \xc5\xbeinia, tod\xc4\x97l netrukus regionas tapo Osman\xc5\xb3 imperijos vasalu._NEWLINE_1670-1793 m. regione vie\xc5\xa1patavo Bani Chalid\xc5\xb3 gentis, kuri suk\xc5\xabr\xc4\x97 \xc4\x8dia gentin\xc4\x99 konfederacij\xc4\x85. J\xc5\xb3 valstyb\xc4\x97 ap\xc4\x97m\xc4\x97 vis\xc4\x85 region\xc4\x85, taip pat tur\xc4\x97jo \xc4\xaftak\xc4\x85 gretimame Ned\xc5\xbeo regione.\n_START_SECTION_\nSuirut\xc4\x97 ir Saudi ekspansija\n_START_PARAGRAPH_\nNuo XVIII a. prad\xc5\xbeios, silpstant Bani Chalidams, Bachreino regione formavosi daug savaranki\xc5\xa1k\xc5\xb3 valstybi\xc5\xb3, smulki\xc5\xb3 emyrat\xc5\xb3, kontroliuojan\xc4\x8di\xc5\xb3 prekyb\xc4\x85 Persijos \xc4\xaflankoje._NEWLINE_1705 m. \xc4\xaf \xc5\xa1iaurin\xc4\x99 regiono dal\xc4\xaf atsik\xc4\x97l\xc4\x97 Bani Utbah gentis, kur jie \xc4\xafk\xc5\xabr\xc4\x97 Kuveito miest\xc4\x85. 1716 m. \xc4\xaf miest\xc4\x85 atsik\xc4\x97l\xc4\x97 anazij\xc5\xb3 gentis, migrav\xc4\x99 i\xc5\xa1 Ned\xc5\xbeo, kur tuo metu siaut\xc4\x97 badas bei sausra. Viena j\xc5\xb3 at\xc5\xa1aka Al Sabahai, 1752 m. \xc4\xafk\xc5\xabr\xc4\x97 Kuveito valstyb\xc4\x99 ir dinastij\xc4\x85, kuri valdo iki \xc5\xa1iol._NEWLINE_Kitos anazij\xc5\xb3 at\xc5\xa1akos al-Chalifai ir al-D\xc5\xbealahimai i\xc5\xa1 Kuveito migravo \xc4\xaf pietus. Al-Chalifai \xc4\xafsik\xc5\xabr\xc4\x97 Avalio saloje, i\xc5\xa1 kur 1783 m. i\xc5\xa1vijo \xc4\x8dia \xc4\xafsitvirtinusius persus. Jie \xc4\xafk\xc5\xabr\xc4\x97 \xc4\x8dia Bahreino valstyb\xc4\x99 ir dinastij\xc4\x85, kuri valdo iki \xc5\xa1iol._NEWLINE_Tuo pat metu vakaruose, Ned\xc5\xbee, stipr\xc4\x97jo Saudo gentis, suk\xc5\xabrusi Pirm\xc4\x85j\xc4\x85 Saudo valstyb\xc4\x99, kuri 1793 m. u\xc5\xbegrob\xc4\x97 vis\xc4\x85 Bachreino region\xc4\x85 (i\xc5\xa1skyrus Kuveit\xc4\x85). 1818 m., padedant Osmanams, Saudo valstyb\xc4\x97 buvo sunaikinta ir Bani Chalidai bei vietin\xc4\x97s dinastijos atgavo vald\xc5\xbei\xc4\x85. Ta\xc4\x8diau 1830 m. Antroji Saudo valstyb\xc4\x97 padar\xc4\x97 gal\xc4\x85 nepriklausomam Bachreino regiono vie\xc5\xa1patavimui.\n_START_SECTION_\nBrit\xc5\xb3 protektoratai ir nepriklausomyb\xc4\x97\n_START_PARAGRAPH_\nSilpstant Antrajai Saudi valstybei, v\xc4\x97l prasid\xc4\x97jo atskir\xc5\xb3 sal\xc5\xb3 nepriklausomyb\xc4\x97. 1843 m. viena anazij\xc5\xb3 at\xc5\xa1aka \xc4\xafsik\xc5\xabr\xc4\x97 Dohoje, i\xc5\xa1 kur buvo \xc4\xafkurta nepriklausoma Kataro valstyb\xc4\x97. 1847 m. ten \xc4\xafkurta al-Tani dinastija._NEWLINE_Nuo XIX a. vidurio paj\xc5\xabrio regionuose rei\xc5\xa1k\xc4\x97si britai, kurie \xc4\x8dia steig\xc4\x97 protektoratus. Pirmiausia jie sutramd\xc4\x97 smulkius emyratus dabartini\xc5\xb3 JAE teritorijoje, v\xc4\x97liau j\xc5\xb3 protektoratais tapo Kuveitas, Bahreinas ir Kataras, gauti silpstan\xc4\x8dios Saudi valstyb\xc4\x97s s\xc4\x85skaita. \xc5\xa0ios brit\xc5\xb3 teritorijomis tapo dabartini\xc5\xb3 valstybi\xc5\xb3 pradinink\xc4\x97mis._NEWLINE_1971 m. visos \xc5\xa1ios valstyb\xc4\x97s tapo nepriklausomos, o smulkieji emyratai susijung\xc4\x97 \xc4\xaf Jungtini\xc5\xb3 Arab\xc5\xb3 Emyrat\xc5\xb3 valstyb\xc4\x99.'